የ ቡድን 7 ሀገራት የአሜሪካን አዲሱን የታሪፍ ህግ ተቹ
የዓለም ሰባቱ ሀያላን ሀገራት የአሜሪካን አዲሱን የታሪፍ ህግ ተችተዋል፡፡ሀገራቱ የአሜሪካን ታሪፍ የንግድ ጦርነት አባባሽ ሲሉም ነው ያስቀመጡት፡፡የዩናይትድ ስቴትስ ኦፍ አሜሪካ የቦንድ ሚኒስትር ስቲቭ ሙችን ከዓለም ሀያላኑ G7 ሀገራት ልቋቋሙት የማይችሉትን ትችት እና ወቀሳ ነው እያስተናገዱ የሚገኙት፡፡የG7 ሀገራት የፋይናንስ ሚኒስቴሮች አሜሪካ በብረት እና አሉሙኒየም ላይ እየጣለች የምትገኘውን የአዲሱን ታሪፍ ጭማሪ የሚያበሳጭ በማለት ነው የገለጹት፡፡የፈረንሳዩ የፋይናንስ ሚኒስትር ብሩኖ ሊማይር የንግድ ጦርነቱ በቀናት ውስጥ ይጀምራል ሲሉ ነው ያስጠነቀቁት፡፡ይህ በእንዲህ እንዳለ ግን የአሜሪካው የንግድ ሚኒስተር ዊልበር ሮስ የቻይናውን ምክትል ጠቅላይ ሚኒስትር ሊው ሂን በቤጂንግ አግኝቶአቸው የንግድ ጦርነት ስጋቱን መቀነስ በሚቻልበት ሁኔታ ላይ መክረዋል፡፡የአሜሪካው ፕሬዝዳንት ዶናልድ ትራምፕ በቲዊቴር ገጻቸው ላይ እንዳሰፈሩት ከሆነ ግን አሜሪካ ለዘመናት በውጭ ንግዷ ስትጭበረበር እና ስትጎዳ ነው የቆየችው፡፡እንደ ፕሬዝዳንቱ ገለጻ አዲሱ ታሪፍ የአሜሪካ ብረት አምራቾችን መከላከል ላይ ያተኮረ እና ለሀገራቸው ብሄራዊ ደህንነትም የላቀ አስተዋጽኦ ያለው ነው፡፡ሚስተር ትራምፕ የአሜሪካ ኩባኒያዎች በአውሮፓ እና ሌሎች የዓለም ሀጋራት ላይ የሚገጥማቸውን መሰናክል እቃወማለሁ ነው ያሉት፡፡እናም እኛም ብልጥ ነው መሆን ያለብን ሲሉ ነው ፕሬዝዳንቱ ለታሪፉ ጭማሪ ምክንያታቸውን ያስቀመጡት፡፡በካናዳው ስካይ ሪሶርት የተካሄደው የG7 ሀገራት ስብሰባ ግን በእነዚህ የሚስተር ትራምፕ ሀሳቦች ላይ ውሃ የሚቸልስ ነው፡፡ሚስተር ሙችን ግን ዩኤስ ለብቻዋ የዓለምን ምጣነ ሀብት  ለመቆጣጠር ያደረገችው ጥረት የለም ሲሉ የፕሬዝዳንቱን ሀሳብ ይከላከሉታል፡፡በዓመት የ800 ቢሊዮን ዶላር የንግድ ጉድለት ይዘህ ስለ ንግድ ሚዛን ስትሰራም የንግድ ጦርነት ጋር መያያዝ የለበትም ይላሉ ሚስተር ሙችን፡፡በእርግጥ በG7 ሀገራት ስብሰባ ላይም የተግባቡበት የመጨረሻ ነጥብ አለመኖሩ ነው የተነገረው፡፡በጉዳዩ ላይ የሚነሱ ክርክሮች ትራምፕ በሚገኙበት የቀጣይ ሳምንቱ የኩቤክ ስብሰባ ላይ እንደሚቀጥልም ነው የሚጠበቀው ሲል ነው ቢቢሲ የዘገበው፡፡የአሜሪካው የንግድ ሚኒስቴር ዊልበር ሮስ በብረት እና አሉሚኒየም ላይ የተደረገው የ25 እና 10 ከመቶ የታሪፍ ጭማሪ አሁን ወደ ተግባር ይገባል፡፡እንደ ሚስተር ሮስ ገለጻ የአውሮፓ ህብረት፣ ካናዳ እና ሜክሲኮን ከታሪፉ የማዳን ምንም ማረጋገጫ የለም፡፡እነዚህ ሀገራት በ2017 በጋራ ወደ አሜሪካ የላኩት የብረት እና አሉሙኒየም የውጭ ንግድ መጠናቸው 23 ቢሊየን የአሜሪካን ዶላር የሚያወጣ ነው፡፡ይህ አሃዝ ባለፈው ዓመት በአጠቃላይ ወደ አሜሪካ ከተላከው የ48 ቢሊየን ዶላር ጋር ሲነጻጸር ግማሹ እንደማለት ነው፡፡እናም ሀገራቱ በዚህ የእውነታ መሰረት ላይ ቆመው ነው የአሁኑን የአሜሪካን ውሳኔ እየተቃወሙ የሚገኙት፡፡የፈረንሳዩ ፕሬዝዳንት ይህን ሰሞነኛውን የአሜሪካን የታሪፍ ጭማሪ ህገወጥ ብለውታል፡፡ከአሜሪካው አቻቸው ዶናልድ ትራምፕ የተሰጣቸው ሚላሽ ግን የንግድ ሚዛኑን የማስጠበቅ ዓላማ የያዘ ውሳኔ የሚል ነው፡፡የካናዳው ጠቅላይ ሚኒስትር ጀስቲን ትሩዶ በበኩላቸው አዲሱን የአሜሪካን ውሳኔ ምንም ተቀባይነት የሌለው ነው ሲሉ ገልጸውታል፡፡እናም ካናዳ ከአሜሪካ ወደ ሀገሯ በሚገቡ የብረት ምርቶች ላይ የ25 ከመቶ እና እርጎ፣ ዊስኪ እና ቡናን በመሳሰሉ ምርቶች ላይ የ13 ከመቶ የታሪፍ ጭማሪ ለማድረግ እየሰራች መሆኗን ነው ያሳወቀችው፡፡ውስን የአሜሪካው ሪፐብሊካን ፓርቲ ታዋቂ ግለሰቦች ይህ የካናዳ ውሳኔ እንዳላስደሰታቸው ነው የገለጹት፡፡የአሜሪካው ሴኔት አፈጉባኤ ፓውል ሪያን ቻይና የተቆጣጠረችን የዓለም ንግድ ሚዛናዊ ለማድረግ ስንሰራ ወዳጆቻችን ሊተባበሩ ይገባ ነበርም ብለዋል፡፡